*****

ΚΑΝΟΝΙΣΜΟΣ (ΕΟΚ) αριθ. 1971/89 ΤΟΥ ΣΥΜΒΟΥΛΙΟΥ

της 19ης Ιουνίου 1989

περί τροποποιήσεως του άρθρου 1 του κανονισμού (ΕΟΚ) αριθ. 3180/78 περί τροποποιήσεως της αξίας της λογιστικής μονάδας που χρησιμοποιείται από το Ευρωπαϊκό Ταμείο Νομισματικής Συνεργασίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3180/78 (1), και ιδίως το άρθρο 2,

την πρόταση της Επιτροπής,

τη γνώμη της Νομισματικής Επιτροπής,

τη γνώμη του διοικητικού συμβουλίου του Ευρωπαϊκού Ταμείου Νομισματικής Συνεργασιάς,

Εκτιμώντας:

ότι το άρθρο 1 του κανονισμού (ΕΟΚ) αριθ. 3180/78, όπως τροποποιήθηκε τελευταία από τον κανονισμό (ΕΟΚ) αριθ. 2626/84 (2), ορίζει το Ecu ως άρθροισμα ποσών των νομισμάτων των κρατών μελών·

ότι το ψήφισμα του Ευρωπαϊκού Συμβουλίου της 5ης Δεκεμβρίου 1978 που αφορά τη σύσταση του ευρωπαϊκού νομισματικού συστήματος διευκρινίζει στην παράγραφο 2.3 ότι οι συντελεστές στάθμισης των νομισμάτων που συνθέτουν το Ecu θα επανεξετασθούν και, αν υπάρξει ανάγκη, θα αναθεωρηθούν εντός προθεσμίας έξι μηνών από την έναρξη ισχύος του συστήματος και στη συνέχεια κάθε πέντε χρόνια ή κατόπιν αιτήσεως, εάν ο συντελεστής ενός οιουδήποτε νομίσματος έχει μεταβληθεί κατά 25 %·

ότι η επανεξέταση που έλαβε χώρα κατέληξε στο συμπέρασμα για αναθεώρηση·

ότι, σύμφωνα με την παράγραφο 2.3 του ψηφίσματος του Ευρωπαϊκού Συμβουλίου της 5ης Δεκεμβρίου 1978, η αναθεώρηση πρέπει να γίνει λαμβανομένων υπόψη των βασικών οικονομικών κριτηρίων και δεν μπορεί, αυτή μόνη, να έχει ως αποτέλεσμα την τροποποίηση της εξωτερικής αξίας του Ecu·

ότι στην κοινή δήλωση σχετικά με τη συμμετοχή της πεσέτας και του εσκούδου στο Ecu (3), που έχει προσαρτηθεί στην πράξη προσχώρησης της Ισπανίας και της Πορτογαλίας, διευκρινίζεται ότι οι αποφάσεις για την ένταξη της πεσέτας και του εσκούδου πρέπει να λάβουν υπόψη την ανάγκη να εξασφαλισθεί σταθερή ανάπτυξη των λειτουργιών και των χρήσεων του Ecu και ότι και η μία και η άλλη απόφαση θα ήταν δυνατόν να ληφθούν μετά από αίτηση ενός νέου κράτους μέλους και μετά από διαβούλευση με τη Νομισματική Επιτροπή με την ευκαιρία της πρώτης πενταετούς αναθεώρησης της στάθμισης των νομισμάτων μέσα στο Ecu·

ότι οι ισπανικές και πορτογαλικές αρχές ζήτησαν τη συμμετοχή των νομισμάτων τους στο Ecu·

ότι η συμμετοχή της πεσέτας και του εσκούδου, μετά από τα μέτρα που έλαβαν οι αντίστοιχες νομισματικές εκδοτικές αρχές, είναι σύμφωνη με την ανάγκη να εξασφαλισθεί η σταθερή ανάπτυξη των λειτουργιών και των χρήσεων του Ecu·

ότι θα πρέπει να προβλεφθεί κάποια προθεσμία ανάμεσα στην απόφαση για τις νέες σταθμίσεις των νομισμάτων στο Ecu και την έναρξη της απόφασης αυτής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από τις 21 Σεπτεμβρίου 1989, η σύνθεση του Ecu, όπως έχει καθορισθεί στο άρθρο 1 του κανονισμού (ΕΟΚ) αριθ. 3180/78, ορίζεται:

- αφενός, από τους ακόλουθους συντελεστές στάθμισης:

1.2 // // επί % // γερμανικό μάρκο: // 30,1 // λίρα στερλίνα: // 13,0 // γαλλικό φράγκο: // 19,0 // ιταλική λίρα: // 10,15 // ολλανδικό φιορίνι: // 9,4 // βελγικό φράγκο: // 7,6 // φράγκο Λουξεμβούργου: // 0,3 // δανική κορώνα: // 2,45 // ιρλανδική λίρα : // 1,1 // δραχμή: // 0,8 // ισπανική πεσέτα: // 5,3 // πορτογαλικό εσκούδο: // 0,8

- αφετέρου, από τις τιμές που θα καταρτίζει η Επιτροπή με βάση τις τιμές του δολαρίου που διαπιστώνονται από τις κεντρικές τράπεζες των κρατών μελών στις αντίστοιχες αγορές συναλλάγματος την Τετάρτη 20 Σεπτεμβρίου 1989 στις 14.15.

Η Επιτροπή αναλαμβάνει να προβεί, στις 20 Σεπτεμβρίου 1989, στους απαραίτητους υπολογισμούς για τον καθορισμό των νέων εθνικών νομισματικών ποσών τα οποία αντιστοιχούν στις σταθμίσεις, όπως αυτές ορίζονται στον παρόντα κανονισμό. Εξασφαλίζει την κοινοποίησή τους στις νομισματικές αρχές καθώς και τη δημοσίευσή τους στην Επίσημη Εφημερίδα των Ευρωπαϊκών Κοινοτήτων.

Άρθρο 2

Ο παρών κανονισμός αρχίζει να ισχύει στις 20 Ιουνίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Ιουνίου 1989.

Για το Συμβούλιο

Ο Πρόεδρος

C. SOLCHAGA CATALAN

(1) ΕΕ αριθ. L 379 της 30. 12. 1978, σ. 1.

(2) ΕΕ αριθ. L 247 της 16. 9. 1984, σ. 1.

(3) ΕΕ αριθ. L 302 της 15. 11. 1985, σ. 484.